Internasionale oorsig: Europa keer terug na inperkingsOostenrykse burgers neem hul kinders om teen die koronavirus ingeënt te word. (Foto: Joe Klamar / AFP) Met twee-derdes van alle nuwe Covid-19-gevalle wêreldwyd wat in Europa alleen aangemeld word, het verskeie Europese lande die afgelope week streng nuwe inperkingsmaatreëls aangekondig. Bykans 70% van Europa se inwoners is reeds teen Covid-19 ingeënt en daarom fokus regerings op dié kontinent op maatreëls om mense wat nie ingeënt is nie, te dwing om ingeënt te word of om hulle heeltemal uit openbare plekke te hou. Ten spyte van ŉ skerp toename in die voorkoms van Covid-19 in die meeste Europese lande, bly die sterftesyfer weens Covid-19 steeds redelik laag. In Duitsland het 65 000 mense Donderdag positief getoets. Die meeste Duitse deelstate het intussen streng nuwe reëls ingestel om die verspreiding van die virus te probeer beperk. In Oostenryk, waar ŉ streng inperking van oningeënte mense ŉ paar dae gelede aangekondig is, het die regering Vrydag aangekondig dat die inperkingsmaatreëls nou vir alle burgers sal geld. Dit is van die strengste maatreëls in die hele Europa. Van Februarie volgende jaar sal inenting vir alle Oostenrykers verpligtend wees. Ook in Nederland, Tsjeggië, Denemarke, Swede, Italië, Spanje, Griekeland en nog Europese lande is strenger maatreëls ingestel. Dit verhoed veral mense wat nie ingeënt is nie om restaurante, kroeë, sommige winkels en openbare fasiliteite te besoek. In sommige lande moet sake-ondernemings ook vroeër sluit en word mense aangemoedig om weer van die huis af te werk. Dit is egter ook duidelik dat baie Europeërs nie kans sien vir hernude inperkingsmaatreëls nie. In Oostenryk, Kroasië, Italië en Nederland was daar die afgelope paar dae betogings teen die nuwe inperkingsmaatreëls. Protesoptrede teen verpligte inenting neem ook in verskeie dele van Duitsland toe. Met die voorkoms van Covid-19 wat waarskynlik oor die volgende paar weke verder oor die hele Europa gaan toeneem, kan aanvaar word dat ŉ onstuimige tyd vir dié kontinent voorlê. Geen nuwe inperkings in die VSA Argieffoto bloot ter illustrasie (Foto: Verskaf) Die afgelope twee weke het die voorkoms van Covid-19 met 33% in die VSA toegeneem. Op Donderdag het bykans 95 000 mense in die VSA positief vir Covid-19 getoets. In teenstelling met wat in Europa gebeur, weier die meeste Amerikaanse deelstate egter om weer nuwe streng inperkingsmaatreëls in te stel en 12 deelstate het tot dusver enige vorm van verpligte of vereiste inenting heeltemal verbied, wat beteken dat geen werkgewer of instelling teen enigiemand mag diskrimineer wat nie ingeënt is nie. Tot dusver is 196 miljoen Amerikaners, oftewel 71% van die land se volwasse bevolking, volledig ingeënt, terwyl 82% minstens gedeeltelik ingeënt is. Die huidige toename in die voorkoms van Covid-19 kom egter voor onder mense wat nie ingeënt is nie, sowel as onder diegene wat reeds volledig ingeënt is. Vermont in die noordooste van die VSA is die enkele Amerikaanse deelstaat met die hoogste inentingskoers. Tog was daar die afgelope week ŉ 31%-toename in Covid-19-gevalle in Vermont, spesifiek onder mense wat volledig ingeënt is. Terwyl nuwe Covid-19-gevalle in die VSA die afgelope week met 33% toegeneem het, het sterftes egter met 1% gedaal. Dit is waarskynlik die enkele grootste voordeel van inenting, naamlik dat dit hospitalisasie en sterftes dramaties verlaag. Die Biden-administrasie het Donderdag, ná ŉ hofuitspraak teen hom, ook verpligtinge op werkgewers met 100 of meer werknemers minstens tydelik opgeskort. Biden het ŉ ruk gelede aangekondig dat alle werkgewers met meer as 100 werknemers dit van hul werknemers sal moet vereis om ingeënt te wees. Intussen het ŉ federale appèlhof in Louisiana beslis dat dit ongrondwetlik is. Talle Amerikaanse deelstate is tans in hofsake teen die federale regering gewikkel om verpligte inenting te probeer voorkom. Die Amerikaanse beroepsveiligheid- en gesondheidsadministrasie het Vrydag bekend gemaak dat die implementering en afdwinging van die Biden-administrasie se inentingsvereistes vir eers gestaak word. Dit lyk toenemend of Biden se verpligte inentings nie gaan slaag nie. Anders as in die meeste Europese lande, verkies Amerikaners dat gesondheidsorgbesluite op ŉ gedesentraliseerde vlak geneem moet word. Uiteindelik lyk dit ook asof die verdere hantering van die Covid-19-pandemie in die VSA deur deelstate en plaaslike regerings en instellings bestuur sal word en dat federale regulasies al hoe moeiliker afgedwing sal kan word. Terwyl Europa die volgende paar maande meer inperkings en drakoniese reëls gaan beleef, is die kanse skraal dat dieselfde in die VSA sal gebeur. Boere wen in Indië Die foto wat in Januarie 2021 geneem is, wys boere wat deelneem aan ‘n betoging in Delhi teen omvattende landbouhervormingsplanne van die regering (Foto: Money SHARMA/AFP) Meer as ŉ jaar nadat die regering van premier Narendra Modi omvattende landbouhervormings in Indië aangekondig het, moes Modi die afgelope week druipstert erken dat die Indiese boere se protes teen die hervormings geslaag het en dat die drie wette wat verlede jaar in die Indiese parlement goedgekeur is, nou herroep word. Oor die afgelope meer as 12 maande is 750 Indiese boere in protesoptrede dood en het honderde duisende voortdurend aan protesoptrede teen die hervormings deelgeneem. Sedert die einde van kolonialisme word groothandelaankope en prysbepaling van landbouprodukte in Indië deur die staat hanteer. Modi en sy regering wou dit dereguleer en was daarvan oortuig dat dit tot groter mededinging, beter produktiwiteit en uiteindelik beter pryse vir die boere sou lei. Meer as die helfte van Indië se bevolking van 1,4 miljard werk in die landboubedryf en Modi se regering wil graag sien dat die landboubedryf moderniseer en beter praktyke, wat tot hoë opbrengste per hektaar sal lei, begin toepas. Die boere in Indië was egter nie hiervoor te vinde nie. Hulle het maande lank snelweë om die hoofstad Delhi versper, terwyl hulle probeer het om die land onregeerbaar te maak. Die boereprotes het ook sy politieke tol begin eis met Modi wat heelwat steun, veral onder landelike kiesers, verloor het. Uiteindelik het hy die afgelope week aangekondig dat die hervormings nie meer deurgevoer gaan word nie en dat die drie wette wat reeds verlede jaar goedgekeur is, nou herroep word.